ยกปัญหาวิกฤตยุโรปหารือในเวทีอาเซม
เอเชียและยุโรปยกปัญหาวิกฤตเศรษฐกิจขึ้นหารือในการประชุมคมว.คลังเอเชีย-ยุโรป เชื่อ ความร่วมมือจะช่วยให้ยุโรปพ้นวิกฤต
15 ต.ค. 2555

เอเชียและยุโรปยกปัญหาวิกฤตเศรษฐกิจขึ้นหารือในการประชุมคมว.คลังเอเชีย-ยุโรป เชื่อ ความร่วมมือจะช่วยให้ยุโรปพ้นวิกฤต




นายกิตติรัตน์ ณ ระนอง รองนายกรัฐมนตรีและรมว.คลัง กล่าวในการเปิดประชุมรมว.คลังเอเชีย-ยุโรป (อาเซม) ครั้งที่ 10 ซึ่งไทยเป็นเจ้าภาพจัดขึ้นระหว่างวันที่ 14-15 ต.ค. ที่โรงแรมสยามเคมปินสกี้ ว่า ความสัมพันธ์ด้านการค้า การเงิน การลงทุน การศึกษา ตลอดจนความร่วมมือด้านของ 2 ภูมิภาคมีความแน่นแฟ้น ซึ่งในปี 2554 มีมูลค่าการค้าและการลงทุนระหว่างกันเกือบ 1 ล้านล้านเหรียญสหรัฐฯ 
อย่างไรก็ตาม ขณะนี้เศรษฐกิจบางประเทศในยุโรปเติบโตอย่างล่าช้าจากปัญหาหนี้สาธารณะ จึงเชื่อว่า การประชุมครั้งนี้ฝ่ายเอเชียจะมีส่วนช่วยสนับสนุนการฟื้นตัวของเศรษฐกิจยุโรป ผ่านการส่งเสริมการค้าและการลงทุนให้มากขึ้น เช่นเดียวกับปี 2540 ที่สมาชิกอาเซมในภูมิภาคยุโรปได้ให้ความช่วยเหลือประเทศที่ประสบปัญหาวิกฤตเศรษฐกิจในภูมิภาคเอเซีย ซึ่งความร่วมมือระหว่างสองภูมิภาคจะทำให้เศรษฐกิจโลกมีความแข็งแกร่งอย่างยั่งยืน 
สำหรับการประชุมครั้งนี้ มีรมว.คลังเอเชีย-ยุโรปและผู้แทนระดับสูงจากประเทศสมาชิกอาเซม 43 ประเทศ และผู้แทนองค์กรระหว่างประเทศได้แก่ คณะกรรมาธิการยุโรป ธนาคารโลก กองทุนการเงินระหว่างประเทศ ธนาคารพัฒนาเอเชีย ธนาคารกลางยุโรป หน่วยงานวิจัยเศรษฐกิจมหภาคของภูมิภาคอาเซียน+3 และกองทุนรักษาเสถียรภาพยุโรป เข้าร่วม  โดยมีการรักษาความปลอดภัยอย่างเข้มงวด 
ส่วน 3 ประเด็นหลัก ที่จะหารือในครั้งนี้ ประกอบด้วย (1) ทิศทางและสภาวะเศรษฐกิจและการเงินของภูมิภาคเอเชียและยุโรป  บทบาทความร่วมมือทางการเงินในภูมิภาคในการส่งเสริมเสถียรภาพทางเศรษฐกิจ และความร่วมมือระหว่างเอเชียและยุโรปในการเสริมสร้างความร่วมมือด้านการค้าและการลงทุนระหว่างสองภูมิภาค